Problemer med en vogn på Wergeland gjorde at strekningen Danmarks plass – Slettebakken ikke var betjent.

Problemene startet klokken 0900.

– Det var en vogn som sto fast på Wergeland. Vognen var strømløs, sier kommunikasjonsrådgiver Ingrid Dreyer i Skyss.

Det ble satt inn ekstrabusser for å betjene strekningen som var stengt.

Mye trøbbel

Keolis, som er ansvarlig for driften av Bybanen, sendte folk til Wergeland for å se på problemet.

– Bybanevognen ble slept til Kronstad. Strekningen ble åpnet igjen klokken 1030. Man må regne med noen forsinkelser, sier beredskapsvakt Jan Ove Halsøy.

Bybanen har hatt svært mange problemer etter at strekningen ble utvidet til Birkelandsskiftet 15. august.

Senest på torsdag ble det trøbbel da to bybanevogner måtte på verksted midt i ettermiddagsrushet.

Torsdag forrige uke var det fullstendig kaos da alle bybanevognene ble satt ut av spill grunnet manglende radiokontakt.